Gandia obri la nova oficina d'atenció a la ciutadania per millorar el servei, l'eficàcia i l'agilitat en els tràmits
21 novembre 2024

## Gandia obri la nova oficina d'atenció a la ciutadania per millorar el servei, l'eficàcia i l'agilitat en els tràmits21 novembre 2024Última actualització: 21 novembre 2024

![](../gestion/img/ac40e124a14999d206fe6adda1a002a46c6a3304ed03ac3edbf35df8259dfc87.jpg)  
  

L'alcalde de Gandia, José Manuel Prieto, acompanyat pel regidor delegat d'Administració, Govern Interior i recursos Humans, Adrián Vila, han visitat aquest matí la nova Oficina d'Atenció al Ciutadà, ubicada a l'antic mercat municipal (c/ Carmelites, 2).

Un nou espai municipal, de finestreta única, destinat a fer de manera transversal i integral la tramitació d'un ciutadà en un únic espai i moment del dia, sense necessitat de derivar-ne la tramitació, sempre que siga possible, cap a altres departaments de l'ajuntament.

Prieto ha definit la posada en marxa d'aquesta oficina com a “estratègica”, ja que millorarà l'eficàcia, l'agilitat i la rapidesa a l'hora de prestar atenció al ciutadà.

L'alcalde ha incidit que és un espai d'atenció integral. "En qualsevol moment som capaços de solucionar qualsevol tràmit que el ciutadà vulga fer davant l'administració, de manera que les dues parts es beneficien d'un estalvi de temps considerable", ha afirmat l'alcalde, que també ha informat que en aquest edifici es troba des de dilluns passat l'oficina del padró municipal. “Hem treballat durant molt de temps juntament amb els tècnics de la casa i el regidor Adrián Vila en aquesta oficina que millora en atenció, eficàcia i estalvi de temps”.

Un altre aspecte en què ha incidit la primera autoritat municipal és que es manté el sistema de cita prèvia, però que qualsevol ciutadà que necessite fer algun tràmit urgent podrà acudir a l'oficina, demanar torn i serà atés en eixe moment. “No hem d'allargar els problemes, els hem de donar resposta de manera immediata perquè és el nostre deure com a administració”, ha finalitzat Prieto.

Per part seua, Vila ha volgut agrair la implicació dels treballadors del seu departament. "Hem pretés fer una volta a la manera d'atendre el ciutadà per millorar el bon servei que ja prestàvem".

Pel que fa a les xifres, l'edil ha informat que diàriament es fan més de 300 cites d'atenció ciutadana entre les oficines situades a Gandia i el Grau (Centre Social Marcel·lí Pérez), cosa que situa el total anual en més de 70.000 cites.

  
**Horari i principals tràmits que es poden fer**

Quant a l'horari de la nova oficina, aquest serà de 8:30 a 14 hores, de dilluns a divendres. A més, dilluns també s'atendrà durant les tardes, de 16 a 18 hores.

Les tramitacions principals que s'atenen són: registre d'entrada dirigits als diversos departaments del consistori, padró municipal, Fe de vida d'altres països, certificats electrònics i cadastrals, finestreta única d'altres administracions, punt d'informació cadastral, entre d'altres.

A més, aquest espai albergarà l'Oficina del Defensor de la Ciutadania i disposa de tablets perquè els mateixos ciutadans preparen, si cal, part de la documentació que necessiten per fer el tràmit de la manera més eficaç possible.